ΓΡΑΠΤΗ ΕΡΩΤΗΣΗ E-3593/01

υποβολή: Ilda Figueiredo (GUE/NGL) προς την Επιτροπή

(8 Ιανουαρίου 2002)

Θέμα: Κριτήρια των διαρθρωτικών δράσεων στον τομέα της αλιείας

Στο άρθρο 12, παράγραφος 3, εδάφιο β) του κανονισμού (ΕΚ) αριθ. 2792/1991(1) του Συμβουλίου για τον καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας και κυρίως τα μέτρα κοινωνικοοικονομικού χαρακτήρα, προβλέπεται η χορήγηση ατομικών αντισταθμιστικών πληρωμών στους αλιείς που μπορούν να αποδείξουν ότι έχουν ασκήσει επί 12 τουλάχιστον μήνες το επάγγελμα του αλιέα, βάσει ενός επιλέξιμου κόστους που περιορίζεται σε 10 000 ευρώ σε περίπτωση οριστικής παύσης των αλιευτικών δραστηριοτήτων.

Σύμφωνα με το ίδιο άρθρο, παράγραφος 4, εδάφιο γ) ο αλιέας δεν μπορεί να ασκήσει το επάγγελμά του επί 12 μήνες διότι στην αντίθετη περίπτωση οφείλει να επιστρέψει την πριμοδότηση. Η Πορτογαλική Κυβέρνηση εφάρμοσε τη ρύθμιση αυτή με το νομοθετικό διάταγμα αριθ. 1261/2001 της 31ης Οκτωβρίου 2001. Η απόφαση αυτή επιβάλλει περίοδο ναυτολόγησης 6 μηνών στο σκάφος προκειμένου να μπορούν οι αλιείς να επωφεληθούν από την πριμοδότηση για οριστική παύση της δραστηριότητας.

Η κατάσταση αυτή όχι μόνο ισοδυναμεί με μείωση της ενίσχυσης σε σχέση με τον προηγούμενο κοινοτικό κανονισμό — κανονισμός (ΕΚ) αριθ. 2719/1995(2) (νομοθετικό διάταγμα αριθ. 693-Α/96 της 25ης Νοεμβρίου)-, αλλά επίσης δημιουργεί επιπλέον δυσκολίες για την πρόσβαση στην πριμοδότηση καθώς και καταστάσεις άδικες. Η προηγούμενη πριμοδότηση ήταν 7 000 ευρώ για περίοδο 6 μηνών παύσης της άσκησης του επαγγέλματος. Όμως ο διπλασιασμός της περιόδου αυτής σε 12 μήνες θα έπρεπε να συνδυάζεται με διπλασιασμό της πριμοδότησης, πράγμα που δεν συνέβη. Εξάλλου, στο εξής απαιτείταιποχρεωτική περίοδος ναυτολόγησης 6 μηνών.

Μπορεί η Επιτροπή να αναφέρει:

- Ποια μέτρα προτίθεται να λάβει για την επίλυση του προβλήματος αυτού, ιδιαίτερα ως προς την τροποποίηση των κριτηρίων για τα κοινωνικοοικονομικά μέτρα και του ύψους της πριμοδότησης·

- Ποιος είναι ο λόγος για τον οποίο επιβάλλεταιποχρεωτική περίοδος ναυτολόγησης 6 μηνών· Δεν θεωρείται το μέτρο αυτό άδικο και περιττό·

(1) ΕΕ L 337 της 30.12.1999, σελ. 10.

(2) ΕΕ L 283 της 25.11.1995, σελ. 3.

Απάντηση του κ. Fischler εξ ονόματος της Επιτροπής

(7 Φεβρουαρίου 2002)

Οι διατάξεις του κανονισμού (ΕΚ) αριθ. 2792/1999 του Συμβουλίου της 17ης Δεκεμβρίου 1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας(1) εισήγαγαν ορισμένες τροποποιήσεις, συμπεριλαμβανομένων των πριμοδοτήσεων, σε σχέση με τον κανονισμό (ΕΚ) αριθ. 2719/95 του Συμβουλίου της 20ής Νοεμβρίου 1995 για την τροποποίηση του κανονισμού (ΕΚ) αριθ. 3699/93 περί καθορισμού των κριτηρίων και όρων των κοινοτικών παρεμβάσεων διαρθρωτικού χαρακτήρα στον τομέα της αλιείας, τηςδατοκαλλιέργειας και της μεταποίησης και εμπορίας των προϊόντων τους(2).

Πράγματι, θεωρήθηκε σκόπιμο να προσανατολιστεί η κοινοτική χρηματοδότηση προς μέτρα που προορίζονται να προσαρμόσουν την ικανότητα του στόλου προς τους πόρους.

Εξάλλου, πρέπει να σημειωθεί ότι τα κράτη μέλη μπορούν να εισαγάγουν στην εθνική νομοθεσία πρόσθετους όρους, εφόσον συμφωνούν με τις διατάξεις παρέμβασης της κοινοτικής νομοθεσίας.

Στο πλαίσιο αυτό, η Πορτογαλία διαβίβασε ως καθεστώς ενίσχυσης την εθνική νομοθεσία εφαρμογής του προγράμματος αλιείας 2000-2006 στην Επιτροπή, η οποία τη θεώρησε σύμφωνη προς τη συνθήκη ΕΚ.

(1) ΕΕ L 337 της 30.12.1999.

(2) ΕΕ L 283 της 25.11.1995.